Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 365/12/2202	Galanta, 17.7.2012
EEČ : 2-17-166-2012

U Z N E S E N I E

Trestná vec:	obvinená XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 20. 04. 2012 v čase o 15.30 h v obci XXXXX, na Sereďskej ulici, fyzicky napadla XXXXX tým spôsobom, že po predchádzajúcej slovnej hádke ju sotila rukami, následkom čoho poškodená začala padať na zem, v tej chvíli chytila poškodenú rukami za vlasy, ktoré jej trhala a následne začala poškodenú škriabať po tvári, čím poškodenej XXXXX, nar. 10. 10. 1983, trvale bytom XXXXX XXXXX, okres Galanta spôsobila podliatiny tváre. 

Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ v XXXXX č. XXXXX zo dňa 14. 05. 2012 bolo začaté trestné stíhanie a súčasne vznesené obvinenie XXXXX pre prečin výtržníctva podľa § 364 ods. 1 písm. a/ Trestného zákona na tom skutkovom základe, ako je to uvedené vo výrokovej časti tohto uznesenia.

Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že skutok spáchal, za ktorý je stíhaný, škodu v plnom rozsahu uhradil, resp. urobil iné opatrenie smerujúce k náhrade škody a vzhľadom na doterajší život obvineného ako aj na okolnosti prípadu možno dôvodne takéto rozhodnutie považovať za dostačujúce.

V predmetnej veci obvinená vyhlásila, že predmetný skutok spáchala                              a výslovne súhlasila s tým, aby prokurátor trestné stíhanie proti nej podmienečne zastavil. Okrem vlastného priznania je jej trestná činnosť preukázaná výsluchom poškodenej XXXXX a zadováženými listinnými dôkazmi.

Obvinená XXXXX uviedla, že po predchádzajúcej slovnej výmene na ulici Sereďskej vo Veľkej Mači napadla XXXXX a to tak, že ju chytila za vlasy a ťahala, pričom jej nadávala a následne ju sotila na zem.

Poškodená XXXXX uviedla, že obvinená XXXXX ju cestou zo škôlky na ulici Sereďskej začala slovne napádať a vulgárne nadávať, po slovnej výmene ju začala ťahať za vlasy, pričom ju zhodila na zem. Neutrpela žiadne zranenia. Uvedeným konaním jej nevznikla žiadna škoda.

Obvinená XXXXX je stíhaná pre prečin výtržníctva podľa § 364 ods. 1 písm. a/ Trestného zákona, ktorého horná hranica trestnej sadzby predstavuje tri roky.

Vzhľadom na osobu obvinenej s prihliadnutím na jej doterajší život, že obvinená doposiaľ nebola súdom trestaná, priestupku sa nedopustila, som dospela k záveru, že takéto rozhodnutie možno dôvodne považovať za dostačujúce.  
		
Súčasne som podľa § 216 ods. 2 Trestného poriadku stanovila obvinenej skúšobnú dobu v trvaní 12 mesiacov, počas plynutia ktorej jej neukladám žiadne primerané obmedzenia. Skúšobná doba začne plynúť od právoplatnosti tohto uznesenia.

Pokiaľ obvinená v priebehu skúšobnej doby povedie riadny život a splní tým podmienky uvedené v § 217 ods. 1 Trestného poriadku, sa rozhodne, že sa osvedčila. Inak sa rozhodne, a to aj počas skúšobnej doby, že sa v trestnom stíhaní pokračuje.

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Helena Bartošová
prokurátorka